Source: https://ficek.sk/rozvod-a-pravo-na-nahradny-byt-34821
Timestamp: 2020-01-28 00:37:54+00:00

Document:
[2020] Rozvod a právo na náhradný byt ? | Právna Poradňa
Rozvod a právo na náhradný byt ?
Odpovedané dňa: 28. 3. 2018
Otázka: Rozvod a právo na náhradný byt ?
Dobrý deň, môj brat je už pár rokov rozvedený, jeho ex s ním až donedávna bývala v jeho dome, ktorý dostal darom. Deti sú zverené do starostlivosti jeho ex manželke, a preto ju niekoľko rokov nechal bývať u neho aj po rozvode. Pred rokom a pol sa definitívne vrátil spať na Slovensko, kde si našiel prácu, lenže po krátkej dobe zistil, že život s jeho ex je nemožný, strašne ho psychicky týrala a vždy len vymýšľala intrigy a aj deti proti nemu štve. Dokonca mu kradli aj peniaze. Tak jej zrušil trvalý pobyt, ona sa aj s deťmi o pár týždňov, či mesiacov odsťahovala, ale po 3 mesiacoch sa chce vrátiť späť, lebo vraj nemá kde bývať, lebo jej ukončili nájomnú zmluvu. K bratovi sa medzičasom prisťahovala jeho najstaršia dcéra aj s dieťaťom a priateľom. Vzájomne spolužitie bude náročné, brat sa konečne dal psychicky do poriadku. Údajne brat musí svoju ex prichýliť, keďže má deti v starostlivosti, ale čaká ich súd a brat si deti chce vziať. Tak sa chcem spýtať, či ju musí vziať spať k sebe a celkový proces ako nájsť riešenie jeho problému. Ja sa bojím, že ho jeho ex vydiera nejakou vecou, ktorú si vymyslela a naplánovala. Brat má totiž podmienku za nejaký dlh a jeho ex tiež za kupliarstvo. Ďakujem.
Odpoveď: Rozvod a právo na náhradný byt ?
ďakujeme za Vašu otázku, ku ktorej týmto uvádzame nasledovné stanovisko vyjadrujúce právny názor advokátskej kancelárie:
Vaša otázka obsahuje viacero rovín právnych problémov. Pre presnejšie zodpovedanie otázky by sme potrebovali vedieť viacej údajov, čo uvedieme aj v odpovedi.
Najprv kúsok právnej teórie :
I./ Občianskoprávna rovina rozvod a BSM
Podľa ust. § 143 a nasl. Občianskeho zákonníka ("OZ") platí :
" V bezpodielovom spoluvlastníctve manželov ("BSM") je všetko, čo môže byť predmetom vlastníctva a čo nadobudol niektorý z manželov za trvania manželstva, s výnimkou vecí získaných dedičstvom alebo darom, ako aj vecí, ktoré podľa svojej povahy slúžia osobnej potrebe alebo výkonu povolania len jedného z manželov, a vecí vydaných v rámci predpisov o reštitúcii majetku jednému z manželov, ktorý mal vydanú vec vo vlastníctve pred uzavretím manželstva alebo ktorému bola vec vydaná ako právnemu nástupcovi pôvodného vlastníka."
Z uvedeného vyplývam že pokiaľ Váš brat nadobudol vlastníctvo RD darom, potom tento byt nepatrí do BSM, a teda by ani nebol zo zákona predmetom vyporiadania v rámci BSM, maximálne v rozsahu prípadných investícií do nehnuteľnosti zo spoločných prostriedkov patriacich do BSM.
V zmysle ust. § 148 OZ platí, že "zánikom manželstva zanikne i BSM."
V otázke nepíšete, kedy došlo k rozvodu manželstva, uvádzate iba "niekoľko rokov", neuvádzate konkrétnejší dátum. V prípade zániku BSM sa vykonaná vyporiadanie podľa zásad uvedených v § 150.Teda pri vyporiadaní sa vychádza z toho, že podiely oboch manželov sú rovnaké. Každý z manželov je oprávnený požadovať, aby sa mu uhradilo, čo zo svojho vynaložil na spoločný majetok, a je povinný nahradiť, čo sa zo spoločného majetku vynaložilo na jeho ostatný majetok. Ďalej sa prihliadne predovšetkým na potreby maloletých detí, na to, ako sa každý z manželov staral o rodinu, a na to, ako sa zaslúžil o nadobudnutie a udržanie spoločných vecí. Pri určení miery pričinenia treba vziať tiež zreteľ na starostlivosť o deti a na obstarávanie spoločnej domácnosti.
Ak dôjde k vyporiadaniu dohodou, manželia sú povinní vydať si na požiadanie písomné potvrdenie o tom, ako sa vyporiadali.
Ak sa vyporiadanie nevykoná dohodou, vykoná ho na návrh niektorého z manželov súd. Tu však platí následne ust. § 149 ods. 4 OZ :
"Ak do 3 rokov od zániku BSM nedošlo k jeho vyporiadaniu dohodou alebo ak BSM nebolo na návrh podaný do troch rokov od jeho zániku vyporiadané rozhodnutím súdu, platí, pokiaľ ide o hnuteľné veci, že sa manželia vyporiadali podľa stavu, v akom každý z nich veci z BSM pre potrebu svoju, svojej rodiny a domácnosti výlučne ako vlastník užíva. O ostatných hnuteľných veciach a o nehnuteľných veciach platí, že sú v podielovom spoluvlastníctve a že podiely oboch spoluvlastníkov sú rovnaké. To isté platí primerane o ostatných majetkových právach, ktoré sú pre manželov spoločné."
Z uvedeného vyplýva, že ak od právoplatnosti rozsudku o rozvode manželstva uplynuli 3 roky a nedošlo k vyporiadaniu BSM dohodou, a ani nebol podaný návrh na vyporiadanie cestou súdu, platí zákonná podmienka podľa ust. § 149 ods. 4 OZ (viď vyššie).
II./ Rozvod a náhradný byt
Vychádzame z tohto, že dom je vo výlučnom vlastníctve bývalého manžela a v tomto bývali spolu počas trvania manželstva. Manželke zo zákona vzniklo odvodené právo bývania v uvedenom dome na základe rodinnoprávneho vzťahu - manželia. V otázke uvádzate, že bývalá manželka aj po rozvode bývala s deťmi v dome bývalého manžela spolu s bývalým manželom, ktorý pracoval v zahraničí, následne sa odsťahovala zrejme do podnájmu, ktorý sa jej skončil, a teraz sa chce vrátiť. Z textu otázky usudzujeme, že rozvod bol minimálne pred viac ako dvoma rokmi.
Rozvodom zaniklo aj toto odvodené právo bývania bývalej manželky Vášho brata. Váš brat ju nemohol sám vysťahovať z domu, iba na základe súdneho rozhodnutia, pričom súd by určil aj rozsah bytovej náhrady. Uvedené znamená, že by rozhodol o tom, že bývalá manželka sa nemusí vysťahovať z bytu, pokiaľ jej nebude zabezpečená bytová náhrada ak by to bolo v súlade s ust. OZ o dobrých mravoch. Príklad : Ak by bývalá manželka mala byt vo vlastníctve, súd by rozhodol, že manžel jej nemusí zabezpečiť byt. náhradu, nakoľko má sa kam vysťahovať.
Pri rozhodovaní o bytovej náhrade slovenské súdy vychádzajú z ustálenej judikatúry - napr. rozs. NS ČR z 7. 6.2006 /skrátené/ :
"Manžel, ktorý za trvania manželstva užíva byt v dome, ktorého vlastníkom je druhý z manželov, odvodzuje svoje právo v tomto byte bývať od existujúceho rodinnoprávneho vzťahu, lebo obsah tohto vzťahu je okrem iného tvorený povinnosťou manželov žiť spolu a vzájomnou vyživovacou povinnosťou manželov . Na tomto základe má manžel – nevlastník právo bývať so svojím manželom v byte nachádzajúcom sa v dome vo vlastníctve druhého manžela a druhý manžel (vlastník) má povinnosť mu toto bývanie (užívanie bytu) umožniť. Rozvodom manželstva uvedený právny dôvod bývania zaniká a manžel (vlastník) sa môže domáhať vypratania bytu podľa § 126 ods. 1 OZ. Nárok na bytovú náhradu rozvedeného manžela, ktorému rozvodom manželstva zanikol právny dôvod užívania bytu vo vlastníctve druhého manžela, a ktorý je preto povinný byt vypratať, nie je v OZ výslovne upravený, to však neznamená, že rozvedenému manželovi v takom prípade bytová náhrada nepatrí. Jeho právne postavenie pri zániku jeho právneho dôvodu bývania, musí byť posúdené analogicky § 853 OZ a § 713 OZ , ktoré upravuje nárok na bytovú náhradu rozvedeného manžela, ktorého právny dôvod užívania bytu bol, rovnako ako v prípade manžela užívajúceho byt v dome vo vlastníctve druhého z manželov, za trvania manželstva odvodený od existencie manželstva a ktorému rozvodom tento právny dôvod bývania zanikol."
U Vás je situácia kúsok rozdielna a to v tom, že bývalá manželka Vášho brata sa zrejme až teraz dozvedela o tejto možnosti. Dôležité je to, že bývalá manželka sa odsťahovala aj s deťmi a z rôznych dôvodov došlo k ukončeniu nájmu bytu a chce sa vrátiť. Tu uvádzame náš názor, že pokiaľ nedošlo doteraz k vyporiadaniu BSM podľa vyššie uvedeného, bývalá manželka Vášho brata mohla podať na súd žalobu o povinnosti zabezpečiť bytovú náhradu a to už prvý deň po odsťahovaní sa z bytu bývalého manžela, v premlčacej lehote 3 rokov (§ 100 OZ).
K uvedenému pripájame pre Vás rozs. OS Bratislava I. sp. zn. 25C/16/2006 z 24. 09. 2010 (citujeme) :
"Právo na bytovú náhradu zahrňujúce právo na náhradný byt alebo ubytovanie, možno považovať za právo majetkové, ktoré ako také podlieha premlčaniu podľa ustanovenia § 100 ods. 1 OZ, keďže nespadá pod žiadnu z výnimiek uvedených v § 100 ods. 2 a 3 OZ,ktoré sa nepremlčujú. .... Navrhovateľka mala vedomosť o vysťahovaní a pokiaľ sa domnievala, že toto prebehlo v rozpore so zákonom a jej nebola zabezpečená adekvátna bytová náhrada, mohla sa domáhať na súde podanou žalobou povinnosti poskytnúť jej primeranú bytovú náhradu, a to hneď deň nasledujúci po jej vysťahovaní."
Z uvedeného vyplýva, že bývalá manželka sa mohla na súde domáhať bytovej náhrady už deň po odsťahovaní z rodinného domu v premlč. lehote 3 rokov.
Je na Vašom bratovi ako sa rozhodne, či bývalá manželka bude u neho bývať.
BSM a bývanie po rozvode.
﻿Z﻿u﻿z﻿a﻿ ﻿F﻿r﻿a﻿n﻿k﻿o﻿v﻿i﻿c﻿o﻿v﻿a﻿
ďakujem.zrozumiteľná odpoveď.som spokojna
﻿a﻿n﻿n﻿a﻿ ﻿l﻿e﻿s﻿k﻿o﻿v﻿a﻿
odpoveď rýchla a presná, ďakujem

References: súd 
 § 143
 § 148
 § 150
 § 149
 § 149
 súd 
 súd 
 § 126
 § 853
 § 713
 súd 
 § 100
 § 100